Diari Oficial de la Generalitat Valenciana


Sumari del DOGV 6552, del 27-06-2011 (2011/7369)

ORDE 11/2011, de 21 de juny, de la Conselleria de Cultura i Esport, per la qual es complementa la declaració com a Bé d'Interés Cultural de la Torre de Maçanes de la Torre de les Maçanes, se'n delimita l'entorn de protecció i se n'establix la normativa de protecció.
--------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/06/21/11/dof/vci/html**

### Dades del document

Número de DOGV
:   6552

Data del DOGV
:   27-06-2011

Secció del DOGV
:   I. DISPOSICIONS GENERALS

Número del document
:   2011/7369


Data del document
:   21-06-2011

Organisme emissor
:   Conselleria de Cultura i Esport

Tipus de document
:   Ordre

Descriptors 

:   * Torre de les Maçanes, la
    * ben cultural
    * protecció del patrimoni
    * legislació
    * patrimoni arquitectònic

ORDE 11/2011, de 21 de juny, de la Conselleria de Cultura i Esport, per la qual es complementa la declaració com a Bé d'Interés Cultural de la Torre de Maçanes de la Torre de les Maçanes, se'n delimita l'entorn de protecció i se n'establix la normativa de protecció. [2011/7369]
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural integrants del patrimoni cultural valencià tots els béns existents al territori de la Comunitat Valenciana que en el moment de la seua entrada en vigor havien sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant mitjançant expedient individualitzat com en virtut del que establixen l'article 40.2 i les disposicions addicionals primera i segona de la llei esmentada. En virtut de l'atribució legal de la condició monumental continguda en les disposicions addicionals primera i segona d'esta última norma, la Torre de Maçanes de la Torre de les Maçanes (Alacant) constituïx per ministeri de la llei un Bé d'Interés Cultural amb la categoria de Monument.
En aplicació del que disposa la disposició transitòria primera, apartat segon, de la Llei 4/1998, d'11 de juny, del Patrimoni Cultural Valencià, la Conselleria de Cultura i Esport de la Generalitat pot complementar amb les noves mencions i determinacions d'esta llei les declaracions produïdes abans de la seua entrada en vigor.
La Direcció General de Patrimoni Cultural Valencià va adoptar una resolució, amb data 24 de maig de 2010 (DOCV 21.06.2010), per la qual s'acordava incoar l'expedient de delimitació de l'entorn de protecció de la Torre Gran de la Torre de les Maçanes (Alacant) i establir la normativa protectora corresponent.
L'expedient incoat per a la complementació de la declaració com a Bé d'Interés Cultural de la Torre Gran de la Torre de les Maçanes va ser sotmés al tràmit d'informació publica per una resolució de la Direcció General de Patrimoni Cultural Valencià amb data 8 de setembre de 2010 (DOCV 27.09.2010), i es va donar audiència a l'Ajuntament i als interessats de conformitat amb el que establix el paràgraf sisé de l'article 27 de la Llei 4/1998, d'11 de juny, del Patrimoni Cultural Valencià. També s'han aportat els informes exigits en l'article 43 de la Llei 5/1983, de 30 de desembre, del Consell.
Per un escrit de la Direcció General de Patrimoni Cultural Valencià amb data 7 d'abril de 2011 es va donar tràmit d'audiència a l'Ajuntament de la Torre de les Maçanes respecte de l'informe dels servicis tècnics en què es proposava el canvi de denominació del bé monumental de torre Gran per Torre de la Costa de la Torre de les Mançanes.
Mitjançant un escrit de l'Ajuntament de la Torre de les Maçanes amb data 10 de maig de 2011, esta corporació, titular dominical del bé monumental, al·lega que el bé ha de denominar-se torre de Maçanes, tant per la seua identificació amb este mateix nom en el primer document històric conegut com per ser un topònim materialment descriptiu imposat pels colons cristians a la vista de la disposició i les característiques de l'edifici preexistent.
S'han complit tots els tràmits preceptius legalment previstos per a la delimitació de l'entorn de protecció de la Torre de Maçanes de la Torre de les Maçanes (Alacant) i per a l'establiment de la normativa protectora corresponent, i s'ha complementat d'esta forma el contingut de la declaració amb les noves determinacions que exigix la Llei 4/1998, d'11 de juny, del Patrimoni Cultural Valencià, d'acord amb la facultat que arbitra la disposició transitòria primera, apartat 2, d'esta norma.
En compliment del que disposen el dit precepte i el Decret 19/2009, de 3 de novembre, del president de la Generalitat, pel qual s'assignen competències a les conselleries, i fent ús de les facultats conferides per l'article 28.e de la Llei 5/1983, de 30 de desembre, del Consell,
ORDENE
Article 1. Objecte
La present orde té com a objecte complementar la declaració com a Bé d'Interés Cultural, amb la categoria de Monument, de la Torre de Maçanes de la Torre de les Maçanes (Alacant), mitjançant la delimitació l'entorn de protecció i l'establiment de la normativa de protecció corresponent.
CAPÍTOL I
Normativa de protecció del monument i el seu entorn
Article 2. Règim del monument
La Torre de Maçanes és un Bé d'Interés Cultural amb la categoria de Monument i s'ha de regir pel que disposa el capítol III del títol II de Llei 4/1998, d'11 de juny, del Patrimoni Cultural Valencià.
Article 3. Usos permesos en el monument
Els usos permesos són tots els que siguen compatibles amb la posada en valor i el gaudi patrimonial del bé i que contribuïsquen a la consecució dels dits fins. L'autorització particularitzada d'ús s'ha de regir pel que disposa l'article 18 de la Llei 4/1998, d'11 de juny, del Patrimoni Cultural Valencià.
Article 4. Règim general d'intervencions en l'entorn
Fins que no s'aprove el pla especial de protecció de l'entorn del monument i obtinga la validació patrimonial, qualsevol intervenció que pretenga fer-s'hi requerirà l'autorització prèvia de la conselleria competent en matèria de cultura. L'autorització s'haurà d'emetre aplicant els criteris establits en la present orde, o, si no es pot, aplicant els dels articles 38 i 39 de la Llei 4/1998, d'11 de juny, del Patrimoni Cultural Valencià. Transcorregut el termini de tres mesos, la sol·licitud es considerarà denegada per silenci administratiu.
La proposta d'intervenció haurà de definir el seu abast i anar acompanyada de la documentació tècnica oportuna. També haurà d'especificar la ubicació parcel·lària i adjuntar les fotografies que permeten constatar la situació de partida i la seua transcendència patrimonial.
Article 5. Excepcions al règim general d'intervencions
Sense perjuí del que disposa l'article anterior, d'un informe tècnic municipal motivat es podrà derivar la no-necessitat d'autorització prèvia en actuacions que se situen fora del present marc normatiu per falta de transcendència patrimonial i sempre que es justifique que són alienes respecte dels valors protegits de l'àmbit monumental, com les actuacions dirigides a la mera conservació, reparació i decoració interior dels immobles que formen l'entorn, les quals, per tant, no comporten cap alteració de la situació preexistent.
En estos casos, l'Ajuntament haurà de comunicar a esta administració en el termini de deu dies la concessió de la llicència municipal, adjuntant-hi com a mínim l'informe tècnic que es menciona en el paràgraf anterior, un pla d'ubicació i el suport fotogràfic que permeta constatar la situació de partida i la seua falta de transcendència patrimonial.
Article 6. Criteris d'intervenció en l'entorn
1. S'ha de mantindre la parcel·lació històrica de l'entorn.
2. S'han de mantindre les alineacions històriques de l'edificació conservades fins a l'actualitat.
3. Els edificis tradicionals de l'entorn, pel seu alt valor ambiental i testimonial d'una arquitectura i tipologia que caracteritzen l'entorn, han de mantindre les façanes visibles des de la via pública, preservant-ne i restaurant-ne els caràcters originaris.
4. L'alçària reguladora, definida segons el Reglament de Zones d'Ordenació Urbanística de la Comunitat Valenciana, ha de ser la mateixa de l'edifici actualment existent en el cas dels edificis anteriors a 1940 i s'hi permet la sobreelevació fins a dos plantes; en la resta no es podran superar les dos altures (planta baixa més una); s'autoritzen els soterranis, però queden prohibits els semisoterranis (cota de paviment de planta baixa igual o inferior a 5 cm respecte de la cota de la vorera). Els edificis que superen este nombre de plantes s'han de regir pel règim de fora d'ordenació. A este efecte, en els casos en què concloga la seua vida útil, es pretenguen obres de reforma de transcendència equiparable a la reedificació, una remodelació amb eliminació de les plantes superiors, o una substitució voluntària dels immobles, s'han d'aplicar les ordenances de protecció d'esta normativa. Tot això sense perjuí de la possible aplicació a estos immobles de l'article 21 de la Llei 4/1998, d'11 de juny, del Patrimoni Cultural Valencià.
5. L'alçària de cornisa màxima ha de ser de 3 m per a una planta i de 7 m per a dos plantes.
6. Les cobertes, d'acord amb la tipologia de la zona, han de ser en el cos principal de l'edifici, la profunditat edificable del qual ha d'oscil·lar entre 8 i 11 m, inclinades, de teula àrab, amb un pendent comprés entre el 25% i el 35%, de dos aiguavessos i carena de 2,25 m d'altura màxima respecte de la línia de cornisa. Este requisit només podrà ser exceptuat, de manera excepcional, en els casos en què s'acredite l'existència d'una justificació històrico-contextual singular.
7. Les noves edificacions s'hauran d'adequar estèticament a la tipologia i als acabats tradicionals de la Torre de les Maçanes, i les façanes hauran d'atendre les disposicions següents:
- Ràfols d'una longitud compresa entre els 30 cm i els 50 cm, amb materials propis de la Torre de les Maçanes.
- Impostes, motlures, marcs, cèrcols, acabaments ornamentals i tots altres elements compositius, amb una longitud màxima de volada de 15 cm.
- Buits de façana de proporció vertical, amb la possible excepció de plantes baixes o cambres, segons la tipologia compositiva del municipi.
- Balcons de barana metàl·lica, amb una amplària màxima de volada de 40 cm, 15 cm de caire i una longitud màxima d'1,80 m. Es prohibixen els miradors.
- Els tancaments han de ser de fusta. Es recomanen els finestrons.
- Es prohibixen les persianes, excepte les persianetes exteriors enrotllables tradicionals.
- Es prohibixen els acabats amb materials no tradicionals, com aplacats, taulellets i arrebossats de morter de ciment o d'altres, o que suposen la imitació d'altres materials.
8. L'ús permés en esta zona és el residencial. S'admeten els usos següents, sempre que se'n mostre la compatibilitat amb les arquitectures tradicionals de la zona:
a) Magatzems
b) Locals industrials ubicats en planta baixa
c) Locals d'oficina
d) Ús comercial
e) Ús religiós
9. A fi de conservar el paisatge tradicional de la Torre de Maçanes entre el carrer de circumval·lació o variant i les illes cadastrals 49697 i 49129, no s'hi permeten edificacions per a cap ús; s'hi permeten els usos agrícoles i forestals i les zones verdes. En conseqüència, l'immoble situat en l'àmbit definit anteriorment s'ha de regir pel règim de fora d'ordenació. A este efecte, en els casos en què concloga la seua vida útil, es pretenguen obres de reforma de transcendència equiparable a la reedificació, una remodelació amb eliminació de les plantes superiors, o una substitució voluntària dels immobles, s'han d'aplicar les ordenances de protecció d'esta normativa. Tot això sense perjuí de la possible aplicació a este immoble de l'article 21 de la Llei 4/1998, d'11 de juny, del Patrimoni Cultural Valencià.
CAPÍTOL II
Disposicions generals
Article 7. Preservació de la silueta paisatgística i arquitectònica
Totes les actuacions que puguen tindre repercussions sobre la correcta percepció i la dignitat en la consideració de l'escena o paisatge urbà del monument i l'entorn, com seria el cas l'afecció dels espais lliures per actuacions de reurbanització, enjardinament o plantació d'arbres, la provisió de mobiliari urbà, l'assignació d'ús i les ocupacions de la via pública, etc., o com podria ser-ho també l'afecció de la imatge arquitectònica de les edificacions per tractament de color, implantació de rètols, marquesines, tendals, instal·lacions vistes, antenes, etc., o qualsevol altra de característiques i conseqüències similars, hauran de sotmetre's a l'autorització de la conselleria competent en matèria de cultura, que s'hi pronunciarà d'acord amb les determinacions de la llei i els criteris de percepció i dignitat abans mencionats.
Article 8. Elements impropis
Queda proscrita la introducció d'anuncis o publicitat exterior als plans de façana dels edificis que, en qualsevol de les seues accepcions, irrompa en l'escena urbana, excepte la d'activitats culturals o esdeveniments festius que, de manera ocasional, reversible i durant un temps limitat, sol·licite i obtinga autorització expressa.
Article 9. Patrimoni arqueològic
En qualsevol intervenció que afecte el subsòl de l'immoble o el seu entorn de protecció s'ha d'aplicar el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.
Article 10. Actuacions il·legals
La contravenció d'allò previst en els articles precedents determina la il·legalitat de l'actuació i la responsabilitat dels promotors o causants en els termes establits en l'article 37 de la Llei del Patrimoni Cultural Valencià.
CAPÍTOL III
Delimitació de l'entorn de protecció del bé
Article 11. Delimitació de l'entorn de protecció del bé
L'entorn de protecció del Bé d'Interés Cultural queda definit tant literalment com gràficament en els annexos adjunts, que formen part de la present orde. La documentació complementària figura en l'expedient corresponent.
DISPOSICIÓ ADDICIONAL
Única. Inscripció en l'Inventari General del Patrimoni Cultural Valencià
La present complementació de la declaració monumental s'ha d'inscriure en la secció primera de l'Inventari General del Patrimoni Cultural Valencià.
DISPOSICIÓ FINAL
Única. Entrada en vigor
La present orde entra en vigor l'endemà de la publicació en el Diari Oficial de la Comunitat Valenciana.
València, 21 de juny de 2011
La consellera de Cultura i Esport,
TRINIDAD MIRÓ MIRA
Annex I
Delimitació literal de l'entorn de protecció del monument
Justificació de la delimitació proposada
El criteri general seguit per a la delimitació de l'entorn de protecció consistix a incloure dins de la seua àrea els elements urbans següents:
- Parcel·les que limiten directament amb la que ocupa el Bé d'Interés Cultural i en què qualsevol intervenció que es realitze pot afectar-lo tant visualment com físicament.
- Parcel·les que donen al mateix espai públic que el Bé d'Interés Cultural i constituïxen l'entorn visual i ambiental immediat, i en què qualsevol intervenció que es realitze pot suposar una alteració de les condicions de percepció o del caràcter de l'espai urbà.- Espais públics en contacte directe amb el Bé d'Interés Cultural i les parcel·les enumerades anteriorment i que constituïxen part del seu ambient urbà immediat.
- Edificacions o qualsevol element del paisatge urbà o no urbanitzable que tot i no tindre una situació d'immediatesa amb el Bé d'Interés Cultural n'afecten de forma fonamental la percepció.
L'àmbit urbà de protecció de la Torre de Maçanes es troba inclòs en un Nucli Històric Tradicional, denominat així per la legislació urbanística, i Bé de Rellevància Local, segons la disposició addicional cinquena de la Llei 4/1998, de 11 de juny, del Patrimoni Cultural Valencià, i regulat en l'article 46 de la dita llei. A este efecte, el bé i la seua normativa de protecció formen part de l'ordenació estructural del planejament municipal.
Delimitació de l'entorn de protecció
Línia delimitadora
Origen: Intersecció de l'eix del carrer de Sant Salvador amb l'eix del carrer del Castell, punt A.
Sentit: Antihorari.
Línia delimitadora: Des de l'origen, la línia continua per l'eix del carrer de Sant Salvador fins a girar al nord per la mitgera entre les parcel·les 11 i 10 de l'illa 48667, continua en direcció oest per l'eix del carrer del Jutge Hernández fins a girar al sud per la prolongació de la mitgera oest de la parcel·la 05 de l'illa cadastral 49620 fins a la carretera. Incorpora la carretera i seguix al nord per la prolongació de la mitgera est de la parcel·la 09 de l'illa 49357. Continua per l'eix del carrer del Castell fins al punt d'origen.
Annex II
Delimitació gràfica


Còpia Permalink ELI